Iäkäs mies taisteli hengestään yli viikon sairaalassa.

Tampereen Keskustorin pahoinpitely on johtanut 1,5 vuoden ehdolliseen vankeustuomioon.

Nuoren miehen uhriksi joutunut kuusikymppinen mies kuoli sairaalassa päävammoihinsa.

Tuomittu väitti, että vain tönäisi miestä. Käräjäoikeus ei uskonut.

Nuori mies aiheutti tuntemattoman uhrin kuoleman yhdellä lyönnillä Tampereen Keskustorilla. Arkistokuva. EPA/AOP

Tampereella lokakuun 6. päivänä 2018 tapahtunut kuolemantapaus on johtanut tuomioistuimen ratkaisuun.

Pirkanmaan käräjäoikeus tuomitsi vuonna 1997 syntyneen miehen 1,5 vuoden ehdolliseen vankeuteen pahoinpitelystä ja törkeästä kuolemantuottamuksesta. ”Keskustorin pahoinpitelynä” uutisoitu teko oli niin vakava, että ehdollinen vankeus ei riittänyt rangaistukseksi, vaan oikeus lisäsi sen päälle 50 tuntia yhdyskuntapalvelua.

Tuomittu oli ennen tekoa juonut jonkin verran alkoholia. Hän lähti ravintolasta ja käveli kahden aikaan yöllä kohti Tampereen keskeistä taksi- ja linja-autoasemaa. Nuorella miehellä oli seurassaan kaksi uutta tuttavuutta ravintolasta. Kaksikko joutui väkivallanteon todistajiksi.

Nuori mies kohtasi Keskustorilla kuusikymppisen miehen. Tilanteessa oli jonkinlaista sananvaihtoa. Tuomittu menetti hermonsa sellaisella tavalla, että joutuu kantamaan seurauksia mukanaan loppuelämänsä.

Silminnäkijähavaintojen mukaan teko tapahtui taksitolpan vieressä. ALMA MEDIAN ARKISTO

Hyökkäyksen jälkeen purilaiselle

Yksi, ainoaksi jäänyt lyönti osui päähän. Varttunut mies kaatui asfalttiin ja jäi niille sijoilleen. Nuori mies siirtyi painimaan toisen tilanteeseen tulleen henkilön kanssa ja lähti sitten Keskustorin Hesburgeriin. Mies ei jäänyt katsomaan, mitä uhrille oli käynyt.

Maassa makaava kuusikymppinen uhri oli lyönyt päänsä vielä katuun. Aivokalvon alle oli puhjennut verenvuoto. Mies kiidätettiin sairaalaan samaan aikaan, kun tekijä asioi hampurilaisravintolassa. Yhdeksän päivää myöhemmin uhri kuoli.

Tuomittu kiisti lyöneensä uhria ja aiheuttaneensa hänen kuolemansa. Hän väitti vain tönäisseensä uhria takaisin riitatilanteessa ja kiisti väitteen, että uhri olisi menettänyt tajunsa.

Nuori mies oli aluksi kateissa, kun poliisi alkoi tutkia tekoa. Hän ilmoittautui vasta, kun huomasi kuvansa leviävän julkisuudessa.

Juttu jatkuu kuvan jälkeen.

Epäilty ei ollut kiinnostunut uhrin voinnista, vaan lähti Hesburgeriin. Julkisuudessa levinneet valvontakamerakuvat saivat hänet ilmoittautumaan poliisille. POLIISI

Oikeus: Kuoleman mahdollisuus olemassa

Todistajat näkivät, että mies nimenomaan löi uhria tönäisyn sijaan. Käräjäoikeuden mukaan päähän kohdistuvien lyöntien vaarallisuus on yleisesti tiedossa, ja tuomitun tuli ymmärtää, että isku voi aiheuttaa jopa kuoleman. Uhri oli humalassa, ja tuomitun olisi pitänyt havaita se.

– Vaikka kuolemaa voidaan pitää jossain määrin tuomitun tekoon nähden yllättävän vakavana seurauksena, se ei ole ollut ennalta-arvaamaton seuraus, käräjäoikeus perustelee.

Yksi lyönti maksoi paitsi ihmishengen, myös yli 30 000 euroa rahaa. Viisi uhrin läheistä tuomittiin saamaan tekijältä 5 000 euroa korvauksia, ja tuomittu joutuu korvaamaan vielä hautajaiskulut ja oikeudenkäyntikulut.

Tuomio ei ole lainvoimainen.